# Biblia/Amos
## 1. atala

$^1$ Hona hemen Tekoa hiriko Amos artzainaren hitzak, Jaunak Israeli buruz agertu zizkionak, lurrikara baino bi urte lehenago, Judako errege Uzias zela, eta Israelgoa, berriz, Joaxen seme Jeroboam. $^2$ Hau zioen Amosek:
Orroa dagi Jaunak Siondik, deiadar Jerusalemdik; larreak galduak dira, Karmel gaina lehortua.
$^3$ Honela dio Jaunak: «Damasko herriak gaiztakeriarik asko egin du, zein baino zein handiago. Eta beraz, zigortu egingo dut! Galaad erabat txikitu baitute, burdin arez bezala;
$^4$ horregatik, su emango diot Hazael errege-etxeari, eta suak irentsiko ditu Ben-Hadaden jauregiak.
$^5$ Zatitu egingo ditut Damaskoko hiri-morroiloak, kendu Bikat-Abendik buruzagia, kendu Bet-Edendik aginte-makila duena, eta Siriako herria Kir-era erbesteratua izango da». Jaunak esan du.
Filistea
$^6$ Honela dio Jaunak: «Gaza herriak gaiztakeriarik asko egin du, zein baino zein handiago. Eta beraz, zigortu egingo dut! Herri osoak erbesteratu baititu, edomdarren esku uzteko;
$^7$ horregatik, su emango diet Gazako harresiei, eta bertako jauregiak irentsi egingo ditu.
$^8$ Axdod hiritik kendu egingo dut buruzagia, Axkelondik aginte-makila duena; Ekron hiriaren aurka jasoko dut eskua, eta gainerako filistear apurrak galdu egingo dira». Jainko Jaunak esan du.
Tiro
$^9$ Honela dio Jaunak: «Tiro herriak gaiztakeriarik asko egin du, zein baino zein handiago. Eta beraz, zigortu egingo dut! Jendetzak eman baitizkie gatibu edomdarrei, anaiarteko itun-hitzari eutsi gabe;
$^{10}$ horregatik, su emango diet Tiroko harresiei, eta bertako jauregiak irentsi egingo ditu».
Edom
$^{11}$ Honela dio Jaunak: «Edom herriak gaiztakeriarik asko egin du, zein baino zein handiago. Eta beraz, zigortu egingo dut! Ezpataz aurrean erabili baititu bere anaia israeldarrak, errukia itoz; gogor eutsi dio suminari, eten gabe gorrotoari;
$^{12}$ horregatik, su emango diot Teman hiriari, eta Botzra hiriko jauregiak irentsi egingo ditu».
Amon
$^{13}$ Honela dio Jaunak: «Amondarrek gaiztakeriarik asko egin dute, zein baino zein handiago. Eta beraz, zigortu egingo ditut! Galaadeko emakume haurdunei sabela urratu baitzieten, beren lurraldea zabaldu ahal izateko;
$^{14}$ horregatik, su emango diet Raba hiriko harresiei, eta bertako jauregiak irentsi egingo ditu; borrokaldikoan, gudu-garrasiak izango dira eta ekaitz-egunean bezalako zalaparta.
$^{15}$ Haien erregeak erbestera joan beharko du bere buruzagi eta guzti». Jaunak esan du.
Moab

## 2. atala

$^1$ Honela dio Jaunak: «Moab herriak gaiztakeriarik asko egin du, zein baino zein handiago. Eta beraz, zigortu egingo dut! Edomgo erregearen hezurrak profanatu baitzituzten, erraustu eta kare bihurtu;
$^2$ horregatik, su emango diot Moab lurraldeari, eta Keriot hiriko jauregiak irentsi egingo ditu; gudu-garrasi eta adar-hots artean hilko dira moabdarrak;
$^3$ berauen mugetatik kendu egingo dut agintaria, eta buruzagi guztiak harekin batera hilko». Jaunak esan du.
Juda
$^4$ Honela dio Jaunak: «Juda herriak gaiztakeriarik asko egin du, zein baino zein handiago. Eta beraz, zigortu egingo dut! Jaunak irakatsia gutxietsi baitute, eta haren aginduak bete ez; gurasoen sineskeria berberek desbideratu dituzte judatarrak;
$^5$ horregatik, su emango diot Juda lurraldeari, eta Jerusalemgo jauregiak irentsi egingo ditu».
Israel
$^6$ Honela dio Jaunak: «Israel herriak gaiztakeriarik asko egin du, zein baino zein handiago. Eta beraz, zigortu egingo dut! Gizon zuzena dirutan saltzen baitute eta behartsua oinetako pare baten truke;
$^7$ jende xehea lurreko hautsaren kontra zapaltzen dute, eta jende errukarriaren eskubidea baztertzen. Aita-semeak neska bat berarekin dabiltza, nire izen santua laidotuz.
$^8$ Behartsuei bahitutako soineko gainean etzaten dira edozein kultu-lekutan, eta bidegabekeriaz bildutako ardoa edaten dute beren Jainkoaren etxean.
$^9$ Alabaina, ene herri hori, zuri bidea zabaltzeko nik suntsitu nuen amortarra, zedroa bezain tantai eta artea bezain sendo zena; bota nizkion fruituak gainetik, eta atera sustraiak azpitik.
$^{10}$ Nik igoarazi zintuztedan Egiptotik, eta basamortuan zehar berrogei urtez gidatu, amortarren lurraldeaz jabe zintezten.
$^{11}$ Profetak sortarazi nituen zuen seme-alaben artetik, eta nazireuak zuen gazteen artetik. Ez al da hala, israeldarrok? Nik, Jaunak, galdegiten dizuet.
$^{12}$ Baina zuek nazireuei ardoa edanarazi diezue, eta profetei nire mezua ez zabaltzeko agindu.
$^{13}$ Orain, bada, nik zapalduko zaituztet, gari-balaz bete-bete eginiko gurdiak lurra zapaltzen duen bezala.
$^{14}$ Bizkorrenak ere ezin izango du ihes egin, indartsuena ezin izango da bere indarraz baliatu, oldartsua ez da bizirik aterako.
$^{15}$ Arkulariak ez dio bere buruari eutsiko, oinezkoa ez da bizirik aterako, ez eta zaldizkoa ere.
$^{16}$ Egun hartan, gudari lehiatuenak ere bertan behera utziko ditu armak ihes egin ahal izateko». Jaunak esan du.

## 3. atala

$^1$ Entzun, Israelgo seme-alabok. Hona Jaunak zuen aurka, Egiptotik igoarazi zuen familia horren guztiaren aurka, adierazten duen mezua:
$^2$ «Zuek bakarrik hautatu zaituztet lurreko familia guztien artetik; horregatik, bada, zuen bekatu guztien kontua eskatuko dizuet».
Profetagintza
$^3$ Bi gizon elkarrekin joango ote dira, lehenik ados jarri ez badira?
$^4$ Lehoiak oihanean orroarik egiten ote du, harrapakinik ez badu? Lehoikumeak gordelekutik marruma egiten ote du, ezer harrapatu ez badu?
$^5$ Txoririk erortzen ote da lurrean jarritako sarean, zer janik ez badu? Sarea lurretik gora teinkatzen ote da, ezer harrapatu ez badu?
$^6$ Jo al daiteke hirian adarra, jendea asaldatu gabe? Gerta al daiteke hirian zorigaitza, Jaunak eragin gabe?
$^7$ Ez, Jainko Jaunak ez du ezer egiten, bere zerbitzari profetei bere asmoa azaldu gabe.
$^8$ Lehoiak orroa dagi, nor ez beldurtu? Jaunak hitz dagi, nork ez haren mezua zabaldu?
Jaunak Samaria zigortuko
$^9$ Aldarrikatu Axdodeko jauregietan bizi direnei, Egiptoko jauregietakoei: «Bil zaitezte Samaria inguruko mendietan, eta ikusi hango nahaskeria ugariak, zapalkuntza handiak».
$^{10}$ Honela dio Jainko Jaunak: «Ez dute zuzentasunaren senik. Beren jauregiak indarkeriaz lapurtutako ondasunez betetzen dituzte.
$^{11}$ Horregatik, bada, etsaiak inguratuko du lurraldea, zure babeslekuak lurreratuko ditu, eta zure jauregiak hustuko».
$^{12}$ Honela dio Jaunak: «Artzainak lehoiaren ahotik bi hanka edo belarri-zati bat besterik askatzen ez duen bezala, Israelgo seme-alaben artetik ere, Samarian ohe dotoreetan etzanik lasai bizi direnen artetik, banaka batzuk besterik ez dira salbatuko».
$^{13}$ Honela dio Jainko Jaun ahalguztidunak: «Entzun eta izan lekuko Jakoben ondorengoen aurka.
$^{14}$ Israeli bere gaiztakerien kontua eska diezaiodan egunean, Betelgo aldarearen kontra ekingo diot: ertzak apurtuko dizkiot eta lurrera botako.
$^{15}$ Desegingo ditut udako etxea eta negukoa. Marfilez jantzitako etxeak desagertuko dira, eta jauregi bikainak ezereztuko». Jaunak esan du.

## 4. atala

$^1$ Entzun hitz hau, Samariako andreok, Baxango behiak bezain guri zaretenok: jende xehea zapaltzen duzue, behartsuak bidegabeki erabiltzen; «Ekarri ardoa, edan dezagun» agintzen diezue senarrei.
$^2$ Zin hau egin du Jaunak bere santutasunagatik: «Badatoz egunak, arrainak amuz bezala, gakoan loturik eramango zaituztenekoak; eraman, bai eta gelditutako bakarrak ere.
$^3$ Harresi-zuloetatik irtengo zarete, bakoitzak bere aurrean izango duenetik, eta iparralderantz jaurtikiko zaituztete».
«Ez zarete niregana itzuli»
$^4$ Honela dio Jainko Jaunak: «Zoazte Betelgo santutegira nire kontra errebelatzeko, eta Gilgalera zuen errebeldiak ugaritzeko; eskaini goizero zeuen sakrifizioak, eta hiru egunero hamarrenak;
$^5$ eskaini legamidun ogia esker onezko oparitzat; aldarrikatu zeuen borondatezko eskaintzak, horixe baituzue atsegin, Israelgo seme-alabok».
$^6$ Honela dio Jaunak: «Gosea bidali dizuet hiri guztietara, ogi falta zeuen bizilekuetara. Hala ere, ez zarete niregana itzuli. Nik, Jaunak, esana.
$^7$ «Euria ukatu dizuet uzta-aroa baino hiru hilabete lehenagotik ere; hiri batean euria eginarazi dut eta bestean ez; etxalde batek euria hartu du, eta bestea, euririk ezean, lehortu egin da.
$^8$ Jendea badoa herriz herri ur bila, baina ez du behar adina aurkitzen. Hala ere, ez zarete niregana itzuli. Nik, Jaunak, esana.
$^9$ «Haize erreaz eta gorrinaz jo ditut zuen baratzea eta mahastiak; pikuondo eta olibondoak matxinsaltoak jan ditu. Hala ere, ez zarete niregana itzuli. Nik, Jaunak, esana.
$^{10}$ «Izurria bidali dut zuengana Egiptokoaren antzekoa. Zuen gazteak ezpataz hilarazi ditut, eta zuen zaldiak etsaien esku utzi. Zuen sudurretaraino igoarazi dut hildakoen kiratsa, gudu-kanpalekuetan. Hala ere, ez zarete niregana itzuli. Nik, Jaunak, esana.
$^{11}$ «Irauli egin zaituztet, Sodoma eta Gomorra irauli nituen bezala; sutatik ateratako ilintiaren antzera libratu zarete. Hala ere, ez zarete niregana itzuli, Nik, Jaunak, esana.
$^{12}$ «Horregatik, bada, zu zigortzera nator, Israel; eta zigortzera natorkizunez gero, presta zaitez zeure Jainkoaren aurrean agertzeko».
$^{13}$ Jainkoa da mendiak eratu dituena, eta haizea sortu duena, gizakiari bere burubideak agertzen dizkiona, ilunpea egunsenti bihurtzen duena, mundu guztiaren gainetik dagoena. Jauna du izena, Jainko ahalguztiduna.
Negar-kanta

## 5. atala

$^1$ Entzun, Israel herri, zuregatik abesten dudan negar-kanta hau:
$^2$ Israel neskatxa ederra erori da, ez da gehiago jaikiko; lur jota dago, ez da altxatuko duenik.
$^3$ Honela diotso Jainko Jaunak Israel herriari: «Gerrara mila gizon bidaltzen dituen hiriari ehun itzuliko zaizkio; ehun bidaltzen dituenari, hamar».
Deia: «Etorri nire bila, bizi zaitezten»
$^4$ Honela diotso Jaunak Israel herriari: «Etorri nire bila, bizi zaitezten.
$^5$ Baina ez ibili nire bila Betelen, ez joan Gilgalera, ez jo Beer-Xebarantz; Gilgal erbestean galduko baita, Betel ezereztu».
$^6$ Ibili Jaunaren bila, bizi zaitezten. Bestela, Joseren ondorengoen gainera oldartuko da, itzalezineko suz irentsiko du Betel.
$^7$ Ai! Justizia samindura bihurtzen dute, eta zuzenbidea hankapean erabiltzen.
$^8$ Jainkoa da izar-multzoak sortu dituena, iluna egunsenti eta eguna gau beltz bihurtzen duena; itsas urak biltzen eta lur gainera isurtzen dituena. Jauna du izena.
$^9$ Berak xehatzen du indartsua, berak hondatzen gotorlekuak.
$^{10}$ Auzitegietan salatzen zaituztena gorrotatzen duzue, eta egia dioena gaitzesten.
$^{11}$ Jende xehea larrutzen duzue gari-zerga ordaintzera behartuz. Harlanduzko etxeak egin dituzue, baina ez zarete berorietan biziko; mahasti bikainak landatu, baina ez duzue berorien ardorik edango.
$^{12}$ Ondo ezaguna dut zuen errebeldien neurrigabea eta zuen bekatuen astuna: errugabea estutu duzue, eskupekoa jaso, auzitegian behartsuen eskubidea baztertu.
$^{13}$ Hori dela eta, zuhurrak nahiago du isildu gaiztoaldi honetan.
$^{14}$ Bilatu ongia, ez gaizkia, bizi zaitezten. Orduan bai, zuekin izango da Jauna, Jainko ahalguztiduna, berak esan bezala.
$^{15}$ Gorrota ezazue gaizkia, maita ongia, egin zuzentasuna auzitegietan, ea Jainko Jaun ahalguztiduna Joseren azken ondorengoekin gupidatzen den.
$^{16}$ Honela dio Jainko Jaun ahalguztidunak: «Plaza guztietan doluminak izango dira, kale guztietan negar-zotinak. Nekazariak deituko dituzte dolurako, erostariak hileta-negarrerako;
$^{17}$ mahasti guztietan doluminak izango dira, ni zu zigortzera etortzean». Jaunak esan du.
Jaunaren eguna
$^{18}$ Ai Jaunaren egunaren irrikatan zaudetenok! Zer izango dela uste duzue zuentzat Jaunaren egun hori? Egun beltza izango duzue, eta ez egun argia.
$^{19}$ Egun horretan, lehoiagandik ihesi ibili eta hartzarekin tupust egiten duen gizonaren antzeko izango zarete, edota, etxean sartu eta horman eskua ipini orduko, sugeak zizta egiten dionaren antzeko.
$^{20}$ Bai, Jaunaren eguna egun beltza izango da, eta ez egun argia, argi-izpirik gabeko ilun beltza!
Sasikultuaren aurka
$^{21}$ Honela dio Jaunak: «Gorroto eta higuin ditut zuen jaiak, ez ditut atsegin zuen kultu-batzarrak.
$^{22}$ Aldare gainera ekartzen dizkidazuen erre-opariak eta eskain-opariak ez ditut atsegin, eta zekor gizenen elkartasun-opariei bizkarra ematen diet.
$^{23}$ Kendu nire ondotik zure kantuen zarata-hotsa, zure zitara-soinurik ez dut entzun nahi.
$^{24}$ Datorrela, bai, zuzenbidea ura bezala datorrela justizia, beti darion erreka bezala.
$^{25}$ «Israel herri, basamortuan berrogei urtez ez zenidan sakrifiziorik, ez eskain-oparirik egin. $^{26}$ Baina orain, Sikut zuen jainko-erregearen eta Kiion zuen jainko-izarraren irudiak egin dituzuenez, $^{27}$ zeuekin eramango dituzue, Damaskotik harantz atzerrira bidaliko zaituztedanean».
Jainko Jaun ahalguztiduna, hori du izena.

## 6. atala

$^1$ Ai zuek, uste osoa Sionen duzuenok, eta Samarian lasai bizi zaretenok! Ai zuek, nazio artean buru omen den Israelgo handikiok, nortzurengana baitatoz israeldar guztiak!
$^2$ Zoazte Kalne hirira eta begira, hurbil zaitezte handik Hamat handira, eta jaitsi hortik Filisteako Gat-era. Erresuma horiek baino hobea ote da zuena? Zuen lurraldea horiena baino zabalagoa ote?
$^3$ Zorigaitzaren eguna uxatu nahi, eta indarkeriaren nagusigoa dakarzue.
$^4$ Ohe dotore eta goxotan luze etzaten zarete, artaldeko bildots eta ikuiluko txahal onenak jaten dituzue.
$^5$ Harparen soinura kantuan egiten duzue, doinu berriak asmatuz, David zaretelakoan;
$^6$ ardoa kopa handitan edaten duzue, olio usaintsu onenez igurtzitzen zarete. Eta ez zaizue axola Israel herriaren hondamendia!
$^7$ Horregatik, bada, zuek izango zarete lehenengo erbesteratuak, eta hor amaituko dira zuen jan-edan eta nasaikeriak.
$^8$ Honela dio Jainko Jaun ahalguztidunak,
bere biziarengatik zin eginez: «Gaitzesten dut Jakoben ondorengoen harrokeria eta haien jauregiak gorrotatzen ditut: etsaiaren esku utziko dut osorik hiriburua».
$^9$ Demagun etxe batean hamar lagun gelditzen direla: hamarrak hilko dira. $^{10}$ Honela galdetuko dio ahaideak etxe barrunbehean dagoenari, gorpuak erretzen dituenarekin hilotzak etxetik ateratzera datorrenean: «Ba al da besterik zurekin?» Eta hark erantzungo: «Ez». Eta erantsiko: «Ixo! Ez da Jaunaren izena aipatzeko momentua!»
$^{11}$ Jaunak agindu eta etxe handia nahiz txikia behera datoz, hondakin bihurtuz.
$^{12}$ Egin ote lezakete lauoinka haitzetan zaldiek? Golda ote lezakete itsasoa idiek? Zuek, ordea, zuzenbidea pozoi bihurtu duzue, justizia samindura.
$^{13}$ Lo-Dabar-ez jabetu zaretela eta, pozik zaudete. Honela diozue: «Ez dugu, bada, geure indar handiaz eskuratu Karnaim?»
$^{14}$ Hona, bada, Israel herri, zer dioen Jainko Jaun ahalguztidunak: «Nik altxaraziko dut herri bat zure aurka, eta honek zapalduko zaitu, hasi goiko Hamat ertzetik eta beheko Araba errekaraino».

## 7. atala

$^1$ Hona zer erakutsi zidan Jainko Jaunak: bibelarra, errege-abereei dagokien bibelarra, hazten ari zela, matxinsaltoak sortu zituen berak. $^2$ Matxinsaltoek lurraldeko belar guztia garbitu zutenean, esan nuen: -Ene Jainko Jauna, barkatu, arren! Nola eutsiko dio, bada, Israel herriak bere biziari, hain txikia izanik?
$^3$ Errukitu zen Jauna, eta esan zuen: -Ez da horrelakorik gertatuko!
Bigarren ikuskaria: suaren zigorra
$^4$ Beste hau ere erakutsi zidan Jainko Jaunak: bere herria suaz zigortzera zetorren bera, eta suak lurpeko itsaso handia eta Israel, Jainkoaren ondarea, irentsi behar zituen. $^5$ Nik esan nuen: -Ene Jainko Jauna, zaude geldi! Nola eutsiko dio, bada, Israel herriak bere biziari, hain txikia izanik?
$^6$ Errukitu zen Jainko Jauna, eta esan zuen: -Hau ere ez da gertatuko!
Hirugarren ikuskaria: berun-haria
$^7$ Beste hau ere erakutsi zidan Jaunak: horma baten ondoan zegoen bera, eskuan berun-haria zuela. $^8$ Jaunak galdetu zidan: -Zer ikusten duzu, Amos? -Berun-haria -erantzun nion. Eta Jaunak: -Horra, berun-hari honetaz, neure herria zuzen ote dabilen ikusi nahi dut. Ez baitut gehiago ezikusiarenik egingo.
$^9$ «Isaaken ondorengoen kultu-lekuak soilduak izango dira, Israelen santutegiak deseginak. Jeroboamen errege-etxearen aurka ezpata jasoko dut».
$^{10}$ Betelgo apaiz Amatziasek berri hau igorri zion Israelgo errege Jeroboami: «Hemen, israeldarren artean, Amos azpilanean ari zaizu. Herriak ezin du gehiago jasan haren esanik.
$^{11}$ «Honela ari baita:
<Jeroboam ezpataz hilko da, eta Israel herria erbestera eramango dute, bere lurraldetik urrun»>.
$^{12}$ Orduan, Amatziasek Amosi esan zion: -Ikusle, zoaz, alde hemendik Juda lurraldera. Egin han profetarena eta irabazi han zeure ogia. $^{13}$ Baina Betelen ez ari gehiago profetagintzan, hau errege-santutegi baita eta erreinuko jauretxe.
$^{14}$ Amosek erantzun zion: -Ni ez naiz profeta, ez eta profeta-taldekidea. Abeltzaina naiz eta basapiku-biltzailea. $^{15}$ Baina Jaunak artzain nenbilelarik hartu ninduen eta bere herri Israeli bere mezua hots egitera bidali. $^{16}$ Orain, bada, entzun Jaunaren hitza. Zuk diozu, ez dezadala Jaunaren mezua Israelen kontra hots egin, ez nadila mintza Isaaken ondorengoen aurka. $^{17}$ Hala ere, hona zer dioen Jaunak:
«Zure andrea emagaldu bihurtuko da hirian, zure seme-alabak ezpatapean hilko dira, zure lurraldea banatua izango da, zu zeu atzerrian hilko zara eta Israel herria erbestera eramango dute, bere lurraldetik urrun».
Laugarren ikuskaria: fruitu-saskia

## 8. atala

$^1$ Beste hau ere erakutsi zidan Jainko Jaunak: saskia bete fruitu heldu.
$^2$ -Zer ikusten duzu, Amos? -galdetu zidan. -Saskia bete fruitu heldu -erantzun nion. Jaunak esan zidan: -Bai, heldua da amaiera nire herri Israelentzat. Ez dut gehiago ezikusiarenik egingo.
$^3$ Honela dio Jaunak: «Egun hartan, jauregiko kantuak intziri bihurtuko dira, hilotzak izango dira nonahi, eta isilean kanpora jaurtikiko dituzte».
Badator zigor-eguna
$^4$ Entzun hau, zuek, behartsuak zapaldu eta jende errukarria hondatzen duzuenok.
$^5$ Zuen baitan diozue: «Noiz amaitu behar ote du ilberri-jaiak, laborea saltzeko? Noiz larunbatak, garia salmentan ateratzeko? Neurria txikiagotu eta prezioak handituko ditugu, okerreko pisuak erabiliz.
$^6$ Gari-hautsa bera ere saldu egingo dugu. Jende xehea dirutan erosiko dugu, eta behartsuak oinetako pare baten truke».
$^7$ Jakoben ondorengoen ohorea den Jaunak zin dagi, ez dituela ahaztuko berorien egintza gaiztoak.
$^8$ Horrekin guztiarekin, lurra bera ere ez ote da dardaratuko? Bizilagunek ez ote dute dolurik egingo? Lur osoa, Nilo ibaia bezala haziko da, Egiptoko ibaiaren antzera puztu eta hustuko da.
$^9$ Honela dio Jaunak: «Egun hartan, eguerdi betean sarraraziko dut eguzkia, eta egun-argitan ilunduko dut lurra.
$^{10}$ Zuen jaiak dolu bihurtuko ditut, zuen abestiak negar-kantu; dolu-jantziz estaliko zaituztet, eta zuen buruak soilduko ditut. Seme bakarraren heriotzakoan bezain gogorra egingo dut zuen samina. Honen guztiaren amaiera benetan garratza izango da».
$^{11}$ Honela dio Jainko Jaunak: «Hara, badatoz egunak: lurrera gosea bidaliko dut; ez ogi-gosea, eta ez ur-egarria, Jaunaren hitza entzuteko gose-egarria baizik.
$^{12}$ Nora-ezean ibiliko dira, itsasoz itsaso, iparraldetik eguzkialdera, Jaunaren hitzaren bila, baina ez dute aurkituko.
$^{13}$ Egun hartan, neska gazte politak eta mutil bikainak ere ahuleziak joko ditu egarriaren egarriz.
$^{14}$ Samariako sasijainkoen izenean zin egiten dutenak, <Gora zure jainkoa, Dan!, Gora Beer-Xebako ahaltsua!> esanez, erori egingo dira, berriro ez jaikitzeko».
Bosgarren ikuskaria: Israelgo erresumaren azkena

## 9. atala

$^1$ Jauna ikusi nuen aldare ondoan, zioela: «Jo zutabe-buruak eta atari osoa dardaratuko da; txikitu eta eroraraz itzazu guztien buruen gainera; gelditzen direnak ezpataz garbituko ditut; ez du inork ihes egingo, ez da inor bizirik aterako.
$^2$ Hilen Egoitzako barrunbehetan sartu arren, handik ere aterako ditu nire eskuak; zerugoietara igo arren, handik ere jaitsaraziko ditut;
$^3$ Karmel mendi gainean gorde arren, han ere aurkitu eta harrapatuko ditut; nire bistatik itsas putzuan barrena galdu arren, han ere itsas sugeak zizta ditzan egingo dut;
$^4$ beren burua etsaien esku gatibu utzi arren, han ere ezpataz hilaraziko ditut. Begi-bistan izango ditut, ez onerako, bai kalterako».
$^5$ Jainko Jaun ahalguztidunak lurra jo eta lurrak dardara, bizilagun guztiek dolu; Egiptoko Nilo ibaiaren antzera lur guztia puztu eta hustu;
$^6$ zeru-sabaia lurrean oinarritzen du, eta horren gainean eraikitzen bere jauregia; itsas urak bildu eta lur gainera isurtzen ditu. Jauna du izena.
$^7$ Honela dio Jaunak: «Israeldarrok, niretzat ez dago alderik zuen eta etiopiarren artean. Ez al nituen nik filistearrak Kretatik eta siriarrak Kir-tik atera, israeldarrak Egiptotik bezala?
$^8$ Horra, Jainko Jaunaren begiak erresuma bekatari honengan jarriak daude: lur gainetik desagerraraziko dut; hala ere, ez ditut erabat desagerraraziko Jakoben ondorengoak.
$^9$ Bai, alea bahean astindu ohi den bezala, ale bat ere galdu gabe, halaxe astinaraziko dut Israel herria, nazio guztietan sakabanatuz.
$^{10}$ Nire herriko bekatari guztiak ezpataz hilko dira, <Bai zera, ez da hurbilduko, zorigaitzak ez gaitu joko!> esaten zutenak, alegia.
Jaunak Daviden erreinua berregin
$^{11}$ «Egun hartan, jasoko dut Daviden etxola eroria, horma pitzatuak beteko dizkiot eta lurreratuak jasoko; antzinako eran berregingo dut.
$^{12}$ Eta israeldarrak berriro jabetu ahal izango dira Edom lurraldetik eta nireak izan diren nazio guztietatik geratzen denaz. Hala diot nik, hori guztia egingo duen Jaun honek».
$^{13}$ Honela dio Jaunak: «Badatoz egunak: hazia erein orduko uzta biltzeko garaia izango da, mahatsa zapaldu orduko berriz biltzeko garaia izango da. Mendiek eta muinoek ardoa isuriko dute.
$^{14}$ Nire herri Israelen zoria aldatuko dut: desegindako hiriak jasoko dituzte eta berorietan biziko dira, mahastiak jarriko dituzte eta berorien ardoa edango, baratzeak landatuko dituzte eta horietako fruituak jango.
$^{15}$ Beren lurraldean landatuko ditut, eta nik eman lurretik ez dituzte inoiz aterako». Zure Jainko Jaunak esan du.